**Ministru kabineta ieteikumu "Valsts pārvaldes vērtības un ētikas pamatprincipi" un Ministru kabineta instrukcijas "Par Ministru kabineta 2001. gada 9. janvāra instrukcijas Nr. 1 "Ierēdņa uzvedības principi" atzīšanu par spēku zaudējušu" projektu**

**sākotnējās ietekmes novērtējuma ziņojums** (**apvienotā anotācija**)

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta ieteikumu projekta "Valsts pārvaldes vērtības un ētikas pamatprincipi" mērķis ir veidot vienotu izpratni par valsts pārvaldes vērtībām un tajās balstītiem ētikas (rīcības un uzvedības) pamatprincipiem, kā arī veidot kopīgā izpratnē par vērtībām balstītu darba kultūru valsts pārvaldē un sekmēt ētisku rīcību, vairojot sabiedrības uzticēšanos, valsts pārvaldes darba un lēmumu pieņemšanas kvalitāti un valsts institūciju reputāciju. Ieteikumus Ministru kabinets izdos pēc savas iniciatīvas, attiecinot tos uz nodarbinātajiem Ministru kabineta padotības iestādēs. Ieteikumi stājas spēkā likumā noteiktajā kārtībā (netiks noteikts cits to spēkā stāšanās termiņš). Gada laikā iestādes (vai attiecīgais resors) aktualizē ētikas kodeksus vai aizstāj tos ar šiem ieteikumiem. Vienlaikus tiek virzīta arī instrukcija, ar kuru 2001. gada 9. janvārī izdoto Ministru kabineta instrukciju Nr. 1 "Ierēdņa uzvedības principi" atzīst par spēku zaudējušu |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Izdoti pēc Ministru kabineta (turpmāk – MK) iniciatīvas saskaņā ar Valsts pārvaldes iekārtas likuma 72. panta pirmās daļas 2. punktu.Valsts sekretāru sanāksmē 2016. gada 11. februārī tika izsludināts tiesību akta projekts "Valsts pārvaldes nodarbinātā ētikas kodekss" (VSS-126). Par to saņemtie atzinumi ņemti vērā, izstrādājot šo precizēto projektu. Vienota valsts pārvaldes ētikas kodeksa izstrādes nepieciešamība pēdējos 10 gados norādīta vairākos attīstības plānošanas dokumentos. Valsts pārvaldes politikas attīstības pamatnostādnēs 2008.–2013. gadam (akceptētas 2008. gada 3. jūnijā) bija noteikts uzdevums izstrādāt valsts pārvaldē nodarbināto ētikas vadlīnijas (4.2.1. uzde­vums). Korupcijas novēršanas un apkarošanas programmā 2009.–2013. gadam (akceptēta 2009. gada 24. septembrī) bija iekļauts uzdevums izstrādāt Valsts pārvaldē nodarbināto ētikas kodeksu (31. uzdevums). Valsts pārvaldes cilvēkresursu attīstības koncepcija (akceptēta 2013. gada 6. februārī) paredzēja izstrādāt vienotu ētikas kodeksu valsts pārvaldē nodarbinātajiem un veikt pasākumus kopīgu vērtību iedzīvināšanai.Šobrīd projekta izstrādi pamato [Latvijas Trešais nacionālais atvērtās pārvaldības rīcības plāns](https://likumi.lv/ta/id/294943-par-latvijas-treso-nacionalo-atvertas-parvaldibas-ricibas-planu) (apstiprināts ar MK 2017. gada 7. novembra rīkojumu Nr. 633), kura 7.apņemšanās "Veicināt izpratni par vērtībām un ētiku valsts pārvaldē" ietver pasākumu – apstiprināt vienoto valsts pārvaldes vērtību un ētikas principu kodeksu. Ieteikumu izstrādē ņemts vērā MK 2008. gada 28. jūlija rīkojumā Nr. 435 "Par koncepciju "Lobēšanas tiesiskās reglamentācijas nepieciešamība Latvijā"" atbalstītais risinājuma variants – lobēšanas atklātības pamatprincipu noteikšana valsts un pašvaldību institūciju ētikas kodeksos vai publiskās varas subjektu kopīgajā ētikas kodeksā.Ieteikumu izstrādi pamato arī 2017. gada 26. janvāra rekomendācija "Par valsts godprātību"[[1]](#footnote-1), kā arī Latvijai iestāšanās procesā OECD izteiktā rekomendācija: "Veikt aktīvus pasākumus, lai stiprinātu kapacitāti, izpratni un piemērošanu, kas attiecas uz valsts pārvaldes vērtībām (ētiku), nosakot skaidrus un izmērāmus rezultatīvos rādītājus." |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Pašreizējā situācija un problēmas**Esošajos normatīvajos aktos ir atspoguļoti vispārīgie tiesību principi. Īpaši izceļami Valsts pārvaldes iekārtas likuma 10. pantā minētie valsts pārvaldes principi. Administratīvā procesa likumā ietverti vispārīgie tiesību principi, kurus piemēro administratīvajā procesā. Šie tiesību principi palīdz noteikt un izprast vērtības un rīcības (uzvedības) principus, kas jāievēro valsts pārvaldē.Tāpat normatīvajos aktos atrodami principi, kas jāievēro jomās, uz kurām tie attiecas. Pēc savas būtības tuvākie šiem ieteikumiem būtu attīstības plānošanas pamatprincipi, kas ietverti Attīstības plānošanas sistēmas likumā.Šie ieteikumi nosaka valsts pārvaldes vērtības, un šajos ieteikumos ietvertie principi ir uzvedības un rīcības noteikumi, kurus ievēro, pildot pienākumus valsts pārvaldē neatkarīgi no jomas. Pirmie šāda veida principi ir 1998. gadā Korupcijas novēršanas padomes apstiprinātie "Valsts un pašvaldību iestāžu darbinieku uzvedības (ētikas) pamatprincipi". Valsts civildienesta likumā, kurš stājās spēkā 2001. gada 1. janvārī, tika noteikts, ka viens no valsts civildienesta ierēdņa pamatpienākumiem ir ievērot Ministru kabineta noteiktos ierēdņa uzvedības principus. To pildot, Ministru kabinets 2001. gada 9. janvārī izdeva instrukciju Nr. 1 "Ierēdņa uzvedības principi". Likums "Par interešu konflikta novēršanu valsts amatpersonu darbībā" (pieņemts 2002. gada 25. aprīlī) nosaka aizliegumus, ierobežojumus, tiesības un pienākumus interešu konflikta novēršanas jomā, kas attiecas uz publisko personu institūcijām un valsts amatpersonām šā likuma izpratnē. Tāpat likuma "Par interešu konflikta novēršanu valsts amatpersonu darbībā" 22. panta pirmā daļa nosaka, ka valsts amatpersonas darbojas atbilstoši attiecīgajā profesijā, jomā vai nozarē apstiprinātajiem uzvedības (ētikas) kodeksiem. Vairāki normatīvie akti paredz to, ka iestādes izstrādā savus ētikas kodeksus vai tādas prasības, kuru izpildei nepieciešams iestādes ētikas kodekss. Tā ar MK 2008. gada 28. jūlija rīkojumu Nr. 435 "Par koncepciju "Lobēšanas tiesiskās reglamentācijas nepieciešamība Latvijā"" atbalstītais koncepcijas variants paredzēja lobēšanas atklātības pamatprincipu noteikšanu valsts un pašvaldību institūciju ētikas kodeksos vai publiskas varas subjektu kopīgajā ētikas kodeksā.Savukārt MK 2012. gada 8. maija noteikumi Nr. 326 "Noteikumi par iekšējās kontroles sistēmu tiešās pārvaldes iestādēs" nosaka, ka iestādē ir apstiprinātas iestādes ētikas prasības, kas ir saistošas iestādes vadībai un darbiniekiem un nosaka viņu uzvedību un rīcību lēmumu pieņemšanā. MK 2017. gada 17. oktobra noteikumi Nr. 630 "Noteikumi par iekšējās kontroles sistēmas pamatprasībām korupcijas un interešu konflikta riska novēršanai publiskas personas institūcijā" nosaka, ka iestāde apstiprina visiem institūcijas darbiniekiem saistošus institūcijas ētikas principus.Vairumā iestāžu ir savi ētikas kodeksi un izveidotas iestādes ētikas komisijas vai ir uzticības personas. Atsevišķos gadījumos ētikas komisijās ir darbinieku vēlēti pārstāvji.**Problēmas, kuru risināšanai tiesību akta projekts izstrādāts**Lai attīstītu valsts pārvaldes vienotību un stiprinātu labu pārvaldību, nepieciešama kopīga izpratne par to, kādas ir valsts iestādēm kopīgas virsvērtības un kāda nodarbinātā rīcība ir pareiza, bet no kādas jāatturas.Šobrīd valsts pārvaldē nav vienota, mūsdienīga un visaptveroša valsts pārvaldes vērtību un kopīgu ētikas (rīcības, uzvedības) principu ietvara, ko varētu izmantot kā pamatu šādai vienotas izpratnes un rīcības veicināšanai.KNAB 2012. gadā secināja, ka "institūciju ētikas kodeksi ir neaktuāli statiski, iespējams, pat formāli dokumenti, jo neatspoguļo mūsdienu novitātes un riskus, kas no tām var rasties". KNAB pētījumā norādīts, ka iestāžu ētikas kodeksi nerisina daudzus aktuālus jautājumus, piemēram, darbinieku vārda brīvības izpausmes sociālajos tīklos, lietderīga rīcība ar valsts un pašvaldības finanšu līdzekļiem un mantu, dienestā pieejamo resursu izmantošana privātām vajadzībām, rīcība ārpus darba laika.MK 2001. gada 9. janvāra instrukcija "Ierēdņa uzvedības principi" izdota pirms gandrīz 20 gadiem un attiecas tikai uz valsts civildienesta ierēdņiem. Šobrīd ir 11 553 valsts civildienesta ierēdņi, bet valsts budžeta iestādēs (ministrijas, centrālās valsts pārvaldes iestādes, ministriju padotības iestādes un neatkarīgās iestādes) strādā kopā 57 900 nodarbināto (vai 55 771, ja neskaita neatkarīgās iestādes). Kopā valsts un pašvaldību budžeta iestādēs ir 177 267 nodarbinātie.[[2]](#footnote-2)**Tiesiskā regulējuma mērķis un būtība**Projekta mērķis ir noteikt valsts pārvaldes vērtības un tajās balstītus nodarbinātā ētikas (rīcības un uzvedības) principus (standartus), lai veicinātu vienotu izpratni un atbilstošu rīcību. Šie MK ieteikumi attiecas uz Ministru kabinetam padotajām iestādēm un tajās nodarbinātajiem (darbiniekiem, ierēdņiem, amatpersonām), kas ietver gan valsts tiešās pārvaldes iestādes, gan arī citas iestādes, kuras atrodas Ministru kabineta padotībā. Valsts tiešās pārvaldes iestādes ietver gan ministrijas, gan to padotībā esošās iestādes. Ieteikumi attiecas arī uz valsts specializēto civildienestu un ierēdņiem ar speciālajām dienesta pakāpēm. MK ieteikumi attiecas uz Ministru kabineta padotībā esošajām iestādēm, kuras neietilpst tiešajā valsts pārvaldē. Satversmē noteikta Ministru kabineta atbildība par valsts pārvaldi. Valsts pārvaldes iekārtas likumā ietverti valsts pārvaldes principi un regulēta valsts pārvaldes vienotība. Valsts kancelejai tās nolikumā paredzēta loma koordinēt valsts pārvaldes iestāžu sadarbību labas pārvaldības un klientorientētas darbības kultūras nodrošināšanā valsts pārvaldē.[[3]](#footnote-3) OECD rekomendācija "Par valsts godprātību"[[4]](#footnote-4) aicina uz kopīgo ētisko vērtību, principu un normu konsekventu saskaņošanu un ievērošanu publiskajā sektorā, norādot, ka tas ietver tiesu varu, likumdevējvaru, izpildvaru un valsts pārvaldi. Tādējādi valsts pārvaldes vērtības un ētikas pamatprincipus var ievērot arī citās valsts un pašvaldību institūcijās, kuras nav padotas Ministru kabinetam, ja vien normatīvajos aktos nav noteikts citādi. Ieteikumu 4. punktā noteiktas septiņas valsts pārvaldes vērtības jeb kopīgie virsmērķi un vadmotīvi. Šīs vērtības raksturo valsts pārvaldē nodarbinātos, un tās ir viņu misijas pamatā. Vērtības pēc sava nozīmīguma ir sarindotas atbilstoši Valsts kancelejas aptaujas "Valsts pārvaldē nodarbināto viedoklis par vērtībām un ētikas principiem" rezultātiem (aptauja veikta 2018. gada maijā). Ieteikumu 5. punktā septiņas valsts pārvaldes vērtības skaidrotas sīkāk, nosakot tajās balstītus rīcības standartus – katrai no tām atbilstošus ētikas (uzvedības un rīcības) pamatprincipus. 5. punkts veidots tā, ka aiz katras vērtības ir tajā balstītu pamatprincipu uzskaitījums. Šie pamatprincipi ietver noteiktus rīcības modeļus jeb standartus, kas jāievēro, lai šīs vērtības iedzīvinātu praksē. Pamatprincipi norāda uz to, kā ir pareizi rīkoties vai kāda rīcība ir nevēlama. Tie ir gan rīcības, gan uzvedības, gan savstarpējās saskarsmes principi. Šie principi arī uztverami kā atskaites punkti, domājot un organizējot savu darbu valsts pārvaldē. Principi palīdzēs veidot kopīgu izpratni par katru vērtību un būs kā ceļa karte tās ievērošanai. Projekts veidots, analizējot normatīvajos aktos, konceptuālajā dokumentā "Latvijas izaugsmes modelis: cilvēks pirmajā vietā", Latvijas ilgtspējīgas attīstības stratēģijā, kā arī ministriju un iestāžu ētikas kodeksos noteikto. Ņemti vēri fokusa grupu diskusiju 2014.–2015. gada rezultāti, rokasgrāmatas "Ētikas kodekss" izstrādes rezultāti, projekts "Valsts pārvaldes nodarbinātā ētikas kodekss" (VSS-126) un par to saņemtie atzinumi, kā arī Valsts kancelejas 2018. gada maijā veiktās aptaujas "Valsts pārvaldē nodarbināto viedoklis par vērtībām un ētikas principiem" rezultāti un 2018. gada 15. maijā notikusī diskusija Valsts pārvaldes politikas attīstības padomē. Ņemti vērā KNAB pētījuma "Vadošo valsts pārvaldes iestāžu, to padotības iestāžu un pašvaldību ētikas kodeksu kvalitātes analīze"[[5]](#footnote-5) un Valsts kancelejas pasūtītā pētījuma par valsts pārvaldes lomu un attīstību nākotnē[[6]](#footnote-6) ieteikumi, kā arī citu līdzīgu starptautisku pētījumu ieteikumi. Ieteikumu izstrādē ņemta vērā citu valstu pieredze, piemēram, Igaunijas 2015. gadā apstiprinātais Amatpersonu ētikas kodekss[[7]](#footnote-7), Lielbritānijas "Septiņi publiskās dzīves principi"[[8]](#footnote-8), Kanādas Publiskā sektora vērtību un ētikas kodekss, Nīderlandes "Labas publiskās pārvaldības kodekss". Ņemta vērā Eiropas Padomes Ministru komitejas rekomendācija dalībvalstīm Nr. R (2000) 10 "Par uzvedības kodeksiem amat­personām", kā arī Eiropas Savienības dalībvalstu 2004. gadā izstrādātais uzvedības kodekss.[[9]](#footnote-9) Ievērotas OECD Padomes rekomendācijas "Par valsts godprātību" prasības – noteikt augstus uzvedības standartus valsts amatpersonām (*set high standards of conduct for public officials*), tostarp veicināt valsts pārvaldes vērtību ievērošanu (*adherence to public-service values*) un iekļaut šos standartus tiesiskajā regulējumā.[[10]](#footnote-10)Vērtību un rīcības principu formulēšanā ņemta vērā dinamiskā attīstība valsts sektorā un arvien ciešākā sasaiste ar privāto sektoru. "Lielāku svaru valsts pārvaldes darbībā sāks iegūt tās vērtības, kuras līdz šim ir vairāk tikušas uzsvērtas un asociētas ar privāto sektoru – elastība, inovācijas, uzņēmīgums, efektivitāte, produktivitāte."[[11]](#footnote-11) Ar MK ieteikumu projektu vienā paketē tiek virzīts instrukcijas projekts, ar kuru atceļ MK instrukciju Nr. 1 "Ierēdņa uzvedības principi". Šī instrukcija tika izstrādāta, pamatojoties uz Valsts Civildienesta likuma 15. panta pirmās daļas 3. punktā noteikto, ka valsts civildienesta ierēdņi ievēro Ministru kabineta noteiktos ierēdņa uzvedības principus. MK ieteikumi "Valsts pārvaldes vērtības un ētikas pamatprincipi" uzskatāmi par šiem ierēdņa uzvedības principiem. **Interešu konflikta novēršana**Projektā ņemts vērā likuma "Par interešu konflikta novēršanu valsts amatpersonu darbībā" mērķis un tajā noteiktais. Ņemts vērā termina "interešu konflikts" definējums likumā, proti, situācija, kurā valsts amatpersonai, pildot valsts amatpersonas amata pienākumus, jāveic ar tās amatu saistītas darbības, kas ietekmē vai var ietekmēt šīs valsts amatpersonas, tās radinieku vai darījumu partneru personiskās vai mantiskās intereses. Personiskās intereses ietver mantiskās intereses un kopā veido personisko ieinteresētību.[[12]](#footnote-12) Apsvērumi, lai noteiktu, vai personiskā ieinteresētība var ietekmēt rīcības objektivitāti, aprakstīti KNAB informatīvajā materiālā.[[13]](#footnote-13) OECD vadlīnijās norādīts, ka "privātās intereses" nav tikai paša intereses, ne arī tikai materiālas vai finansiālas intereses, minot tādus privāto interešu piemērus kā finanšu un biznesa intereses, parādi, aizdevumi, piederība politiskām, ekonomiskām, reliģiskām organizācijām, biedrībām un nodibinājumiem, dalība, attiecības, ģimene, ģimenes intereses.[[14]](#footnote-14) Ieteikumu projektā šie jautājumi skatīti no ētiskuma viedokļa, lai veicinātu rīcību, kas nepieļauj nonākšanu interešu konflikta situācijā, veicinot atbildīgu attieksmi, atklātību par savām interesēm un rīcību, lai to laikus risinātu.Atklātība saziņā ar lobētājiemProjektā piedāvāts iekļaut atsevišķu sadaļu par atklātību saziņā ar lobētājiem. To paredz koncepcija "Lobēšanas tiesiskās reglamentācijas nepieciešamība Latvijā", ar kuru tika aizsākta prakse lobēšanas atklātības pamatprincipus iekļaut iestāžu ētikas kodeksos. Minētajā koncepcijā arī paredzēts, ka līdzīgi rīkojas, ja ir publiskas varas subjektu kopīgs ētikas kodekss.Šajos ieteikumos, definējot terminu "lobētājs", izmantoti valsts pārvaldē jau agrāk saskaņoti formulējumi, kas minēti likumprojektos "Lobēšanas atklātības likums" (TA-3829) un "Grozījumi Valsts pārvaldes iekārtas likumā" (VSS-490).**Neatbilstoša rīcība un atbildība**Jāuzsver, ka projekts nosaka vērtības un ētikas principus un tādējādi primāri ir preventīvs, nevis soda instruments. Tā mērķis ir veicināt izpratni un pareizu rīcību, lai nenonāktu līdz prettiesiskai rīcībai. Mērķis ir nepieļaut pārkāpumus un veicināt atturēšanos no rīcības, kas noved līdz pārkāpumam. Vienlaikus, balstoties uz 2001. gada 9. janvāra instrukcijas Nr. 1 "Ierēdņa uzvedības principi" 17. punktā minēto modeli un to attiecīgi paplašinot, 19. punktā tiek paredzēts, ka ikviens var informēt par nodarbinātā neatbilstošu rīcību, kā arī to, ka var ierosināt disciplinārlietu vai to uzdot izvērtēt ētikas komisijai. Var veikt arī cita veida pārbaudi vai darbību atkarībā no konkrētās situācijas. Būtiski ir izvērtēt iespējamo pārkāpumu un risināt situāciju, lai nepaliktu šaubas par nodarbinātā rīcības ētiskumu un novērstu prettiesisku rīcību, kad jau būtu jāpiemēro atbildība (kā galējais līdzeklis). Pārbaudes rezultātā var rasties pamats uzskatīt, ka ir izdarīts kāds likumā paredzēts pārkāpums un tālāk, faktiem apstiprinoties, var tikt piemērota normatīvajos aktos paredzētā disciplināratbildība un/vai administratīvā atbildība vai kriminālatbildība.Ieteikumi attieksies gan uz valsts civildienestā, gan specializētajā civildienestā nodarbinātajiem, gan uz iestāžu darbiniekiem, kuru atbildības jautājumus regulē citi normatīvie akti. No Valsts civildienesta ierēdņu disciplināratbildības likuma VI nodaļā paredzētajiem disciplinārpārkāpumiem vairāki ir saistīti ar rīcību, kuras ētikas normas ir minētas šajos ieteikumos, piemēram, neatbilstoša izturēšanās sabiedrībā laikā, kad netiek pildīti amata pienākumi, ar likumu aizsargātas informācijas izpaušana, politiskās neitralitātes pārkāpšana u. c.Tāpat šajos ieteikumos minētais var būt viens no pamatiem, ko vērtē, izskatot lietu par kāda nodarbinātā iespējamo atbildību. **Sagaidāmie ieguvumi**Šo ieteikumu ieguvums ir kopīgu valsts pārvaldes vērtību noteikšana un skaidrākas vadlīnijas, kāda rīcība sagaidāma no valsts pārvaldē nodarbinātā. Tas ir rīks kopīgas izpratnes veidošanai (arī sabiedrības izpratnes veidošanai), valsts pārvaldes saliedēšanai, kopīga tēla veidošanai, nodarbināto attīstībai un motivācijai, augstāko vadītāju attīstībai, jaunu darbinieku ievadīšanai, nākotnes kompetenču attīstīšanai valsts pārvaldē, apmācībām. "Galvenajām vērtībām ir jābūt vienotām visām iestādēm un visiem valsts pārvaldē strādājošajiem, šādi veidojot arī vienotu, nevis sadrumstalotu valsts pārvaldi", teikts pētījumā par valsts pārvaldes lomu un attīstību nākotnē. Arī KNAB pētījumā ieteikts "definēt kopīgus pamatprincipus un uzstādījumus publiskajā pārvaldē, kurus katra institūcija varētu papildināt ar sev būtisko. Tādējādi tiktu veicināta vienota vērtību izpratne visā valsts pārvaldē"."Organizācijās ar spēcīgu vērtību sistēmu procedūras, kārtības un kontrole ieņem mazāk būtisku lomu, jo darbinieku rīcību vada vērtības. Tādējādi vērtību definēšana var būt viens no ceļiem, kā valsts pārvalde var iedzīvināt aktuālo organizāciju attīstības tendenci – samazināt birokrātiju un kontroli."[[15]](#footnote-15)Viens no veidiem, kā valsts pārvaldes vērtības un ētikas principus iedzīvināt, ir sasaistīt tos ar valsts pārvaldes cilvēkresursu attīstības politiku, tajā skaitā kompetencēm, novērtēšanu un apmācībām. Pašreiz darbam tiešajā pārvaldē nepieciešamās kompetences noteiktas MK 2012. gada 10. jūlija noteikumos Nr. 494 "Noteikumi par valsts tiešās pārvaldes iestādēs nodarbināto darba izpildes novērtēšanu". Tās ir sīkāk aprakstītas "Kompetenču vārdnīcā"[[16]](#footnote-16).Īstenojot Valsts pārvaldes reformu plāna 2020 10. pasākumu "Attīstīt nākotnē nepieciešamās kompetences valsts pārvaldē nodarbinā­tajiem", šīs kompetences iecerēts pārskatīt un attīstīt, sasaistot ar valsts pārvaldes vērtībām un ētikas principiem.**Iespēja vairot uzticēšanos valsts pārvaldei** Zema uzticēšanās valdībām un valsts pārvaldei skar daudzas pasaules valstis. Pētījumi rāda uzticēšanās kritumu pēdējā desmitgadē gan ES, gan OECD valstīs.[[17]](#footnote-17) *Eurobarometer* aptaujā vairums 18 valstu (no 28 ES dalībvalstīm) iedzīvotāju, tajā skaitā Latvijas, vairāk neuzticas, nekā uzticas savas valsts valdībai (*national Government*)[[18]](#footnote-18), un šajā aptaujā Latvija ierindojas 25. vietā starp 28 valstīm. Citā *Eurobarometer* aptaujā par uzticēšanos valsts pārvaldei (*public administration*) jau lielākajā daļā ES dalībvalstu (16 no 28) iedzīvotāji vairāk uzticas, nekā neuzticas tai. Latvijā valsts pārvaldei vairāk uzticas 30 % iedzīvotāju, vairāk neuzticas 59 %, nezina – 11 %.[[19]](#footnote-19)Arī Latvijā veiktie pētījumi rāda, ka uzticēšanās valsts pārvaldei pēc 2008. gada krīzes pieaug, taču kopumā tā ir zema. Apgalvojumam, ka "Latvijas valsts pārvaldē strādājošie kopumā godprātīgi veic savus pienākumus", 2015. gada februārī piekrita 23 % (nepiekrita 36 %), 2016. gada novembrī (pēc nepilniem 2 gadiem) piekrita 47 % (nepiekrita 18 %), 2017. gada novembrī piekrita 46 % (nepiekrita 21 %).[[20]](#footnote-20) 2014. gada pētījums "DNB Latvijas barometrs" parādīja salīdzinoši zemu vērtējumu sabiedrības spējai ietekmēt lēmumu pieņemšanas procesu. 59 % aptaujāto pauda viedokli, ka sabiedrība nevar ietekmēt lēmumus, kas tiek pieņemti valdībā. Pētījums parādīja nepieciešamību veicināt izpratni par valsts institūciju darbu sabiedrības un valsts labā un prasmīgāk skaidrot lēmumus sabiedrībai. [[21]](#footnote-21)Ieviešanas pasākumi iestādēsIestādes (vai nozares, resori) ir aicinātas veidot sava darba specifikai atbilstošu, vienkāršu un efektīvu vērtību un ētikas modeli, kas ietver regulējumu un praktiskus pasākumus. Iestādes izvērtē to ētikas kodeksus kontekstā ar šiem ieteikumiem un izvēlas iestādei piemērotāko regulējuma risinājumu. Ja tas ir pietiekami, var apstiprināt šos ieteikumus kā iestādē (vai nozarē, resorā) nodarbinātajiem saistošus ētikas principus.[[22]](#footnote-22) Vienlaikus, ja nepieciešams, paredz detalizētāku regulējumu iestādes ētikas kodeksā vai citos iekšējos normatīvajos aktos. Šie MK ieteikumi arī uzskatāmi par jomā, nozarē vai profesijā (valsts pārvaldē) apstiprinātu uzvedības (ētikas) kodeksu, kuram atbilstoši darbojas valsts amatpersonas likuma "Par interešu konflikta novēršanu valsts amatpersonu darbībā" izpratnē.[[23]](#footnote-23)Saskaņā ar šiem ieteikumiem iestāde vai resors ieceļ ētikas uzticības personu (vai vairākas personas) vai arī tajā ir ētikas komisija un tiek noteikts, ka ētikas komisijas locekļi ir uzticības personas šo ieteikumu izpratnē. Iestāde vai resors izvērtē, kādi praktiski pasākumi nepieciešami, lai veicinātu godprātīgas un atvērtas iekšējās vides veidošanos, un īsteno tos. Ikviena iestāde informē esošos un jaunos darbiniekus (īpaši, ja tas ir pirmais darbs valsts pārvaldē) par tiem saistošām ētikas prasībām. Tāpat darbiniekus informē par iespējām saņemt konsultāciju un informēt par pārkāpumiem. Ikviena iestāde nodrošina nodarbinātajiem saistošo ētikas prasību vieglu pieejamību. **Ieviešanas pasākumi valsts pārvaldē** Valsts kanceleja: * izstrādās metodisku materiālu par vērtībām un ētikas pamatprincipiem (vadlīnijas);
* izstrādās e-apmācību moduli sadarbībā ar Valsts administrācijas skolu;
* organizēs diskusiju ciklu, pārrunājot vērtības un ētisku rīcību katrā resorā.

Šos ieteikumus var izmantot mācību pasākumos Valsts administrācijas skolā un citur valsts pārvaldē. Mācības būs nepieciešams organizēt arī ētikas uzticības personām, kuras pakāpeniski varētu veidot sadarbības tīklu.Lai šīs vērtības un ētikas pamatprincipi tiešām tiktu iedzīvināti, ilg­termiņā tos nepieciešams sasaistīt ar valsts pārvaldes procesiem un darba kultūru, piemēram, cilvēkresursu vadībā, kompetenču novēr­tēšanā, darbinieku atlasē, pārcelšanā, novērtēšanā, stimulēšanā u. c. |
| 3. | Projekta izstrādē iesaistītās institūcijas un publiskas personas kapitālsabiedrības | Par projekta izstrādi atbildīga Valsts kanceleja. Valsts kanceleja projekta izstrādē iesaistīja Ministru kabinetam padotās valsts pārvaldes iestādes un tajās nodarbinātos. 2014.–2015. gadā Valsts kanceleja sadarbībā ar biedrību "Sabiedriskās politikas centrs PROVIDUS" organizēja 8 fokusa grupu diskusijas par ētikas kodeksa saturu un pielietojumu. Tika uzklausīti jaunie ierēdņi, valsts pārvaldes iestāžu ētikas komisiju locekļi un valsts pārvaldes iestāžu augstākā līmeņa vadītāji.2016. gadā par ieteikumu projektu "Valsts pārvaldes nodarbinātā ētikas kodekss" (VSS-126) atzinumus sniedza Aizsardzības ministrija, Ārlietu ministrija, Finanšu ministrija, Iekšlietu ministrija, Izglītības un zinātnes ministrija, Labklājības ministrija, Satiksmes ministrija, Labklājības ministrija, Tieslietu ministrija, Veselības ministrija, Vides aizsardzības un reģionālās attīstības ministrija un Zemkopības ministrija, kā arī Pārresoru koordinācijas centrs (turpmāk – PKC) un KNAB. 2018. gadā par precizēto ieteikumu projektu atzinumus sniedza kopumā visas ministrijas, kā arī KNAB, PKC, Valsts kontrole un Būvniecības valsts kontroles birojs. Projekts tika nosūtīts saskaņošanai arī Sabiedrības integrācijas fondam, Valsts Kultūrkapitāla fondam un Satversmes aizsardzības birojam |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Šis projekts primāri ietekmē Ministru kabinetam padotās iestādes. Tā galvenās mērķgrupas ir iestādes kopumā, tajās nodarbinātie, kā arī iestāžu vadītāji un tiešie vadītāji. Arī citas valsts un pašvaldību institūcijas var ievērot ieteikumus, lai veicinātu plašāku valsts pārvaldes vērtību ievērošanu un ētisku rīcību. Tiesiskais regulējums, veicinot labu pārvaldību valsts pārvaldē, pozitīvi ietekmēs arī sabiedrību (iedzīvotājus)  |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums primāri skar valsts pārvaldi. Tas nerada būtisku administratīvo slogu (prasības var izpildīt ar esošajiem resursiem). Apvienojot ministrijas un padotības iestāžu ētikas jautājumu pārvaldību, administratīvo slogu iespējams samazināt |
| 3. | Administratīvo izmaksu monetārs novērtējums | Nav |
| 4. | Atbilstības izmaksu monetārs novērtējums | Nav  |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Vienlaikus ar ieteikumu pieņemšanu ir jāatzīst par spēku zaudējušuMinistru kabineta 2001. gada 9. janvāra instrukciju Nr. 1 "Ierēdņa uzvedības principi" |
| 2. | Atbildīgā institūcija | Valsts kanceleja |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Nav |
| 2. | Citas starptautiskās saistības | 1) Apvienoto Nāciju Organizācijas Pretkorupcijas konvencija; 2) OECD Padomes rekomendācija "Par valsts godprātību" (*C(2017)5 Recommendation of the OECD Council on Public Integrity*) |
| 3. | Cita informācija | Nav |

|  |
| --- |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Apvienoto Nāciju Organizācijas Pretkorupcijas konvencija (31.10.2003.) |
| A | B | C |
| 8. pants*Valsts amatpersonu ētikas kodeksi*1. Lai apkarotu korupciju, katrai Dalībvalstij saskaņā ar tās tiesību sistēmas pamatprincipiem, cita starpā, savas valsts amatpersonu vidū jāveicina godprātība, godīgums un atbildība.2. Jo īpaši katrai Dalībvalstij jācenšas savā institucionālajā un tiesību sistēmā nodrošināt pareizu, godīgu un valsts funkciju izpildei atbilstošu uzvedības standartu vai kodeksu ievērošanu.6. Katrai Dalībvalstij saskaņā ar tās nacionālo normatīvo aktu pamatprincipiem jāapsver iespēja piemērot disciplinārus vai citus piespiedu līdzekļus valsts amatpersonām, kuras pārkāpj kodeksus vai standartus, kas noteikti saskaņā ar šo pantu. | Projekts kopumā  | Starptautiskās saistības tiek izpildītas daļēji |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Nav |
| Cita informācija | Nav |

|  |
| --- |
| OECD Padomes rekomendācija "Par valsts godprātību" (26.01.2017.) |
| A | B | C |
| 4. Noteikt augstus rīcības standartus valsts amatpersonām, jo īpaši: a) pārsniedzot obligātās prasības, piešķirot prioritāti sabiedrības interesēm, ievērojot publiskā sektora vērtības, veidojot atvērtu kultūru, kas veicina un atzīst organizatorisko mācīšanos un veicina labu pārvaldību;b) iekļaujot godprātības standartus tiesību sistēmā un organizāciju politikās (piemēram, uzvedības vai ētikas kodeksu), lai noteiktu principus un kalpotu par pamatu disciplinārai, administratīvai, civilai un/vai krimināl­izmeklēšanai un, ja nepieciešams, sankcijām. | Projekts kopumā  | Starptautiskās saistības tiek izpildītas daļēji |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Nav |
| Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | 2015. gada 30. septembrī tika publicēts paziņojums par līdzdalības iespējām ieteikumu projekta "Valsts pārvaldes nodarbinātā ētikas kodekss" izstrādē (VSS-126)<http://www.mk.gov.lv/lv/content/pazinojums-par-lidzdalibas-iespejam-attistibas-planosanas-dokumenta-vai-tiesibu-akta-3> |
| 2. | Sabiedrības līdzdalība projekta izstrādē | Iesaistījās biedrība "Sabiedriskās politikas centrs PROVIDUS", biedrība "Sabiedrība par atklātību – Delna", biedrība "Latvijas Pilsoniskā alianse" un Latvijas Brīvo arodbiedrību savienība |
| 3. | Sabiedrības līdzdalības rezultāti | Saņemtie ieteikumi tika ņemti vērā projekta izstrādē. Sabiedriskās politikas centrs PROVIDUS sniedza ieguldījumu, vadot fokusa grupu diskusijas, kā arī satura izstrādē |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tiešās pārvaldes iestādes un citas valsts iestādes, kas ir padotas Ministru kabinetam (projekts skar iestādes, vadītājus un nodarbinātos) |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildei jaunas amata vietas nav jāveido. Valsts pārvaldes iestādēs, kas ir padotas Ministru kabinetam, nozīmē vai ievēlē ētikas uzticības personas, taču ētikas uzticības personas pienākumi ir daļa no nodarbinātā amata pienākumiem. Ētikas uzticības personas pienākumi var būt šādi: konsultēt iestādē (resorā) nodarbinātos par valsts pārvaldes vērtībām un ētiku, ieteikt pareizu rīcību, sniegt padomu, kā šo jautājumu risina iestādē (piemēram, kā var informēt par interešu konfliktu, amatu savienošanu u. tml.), būt par personu, kura tiek informēta par rīcību, kas ir pretrunā ar šiem ieteikumiem (paredzot, kā uzticības personas rīkojas turpmāk). Šos jautājumus nosaka iekšējos normatīvajos aktos un amata aprakstā |
| 3. | Cita informācija | Nav |

Ministru prezidents Māris Kučinskis

Vizē:

Valsts kancelejas direktors\_\_\_\_\_\_\_\_\_\_\_\_\_\_\_\_\_\_\_\_\_Jānis Citskovskis

Kušķe 67082910

Inese.Kuske@mk.gov.lv

4128

1. C(2017)5 Recommendation of the OECD Council On Public Integrity. OECD, 2017. Skatīt: <https://acts.oecd.org> [↑](#footnote-ref-1)
2. Valsts kancelejas un Centrālās statistikas pārvaldes dati 2018. gada 2. ceturksnī. [↑](#footnote-ref-2)
3. MK 2003. gada 20. maija noteikumi Nr. 263 "Valsts kancelejas nolikums". [↑](#footnote-ref-3)
4. C(2017)5 Recommendation of the OECD Council on Public Integrity. OECD, 2017. Skatīt: https://[acts.oecd.](http://www.acts.oecd.org)org [↑](#footnote-ref-4)
5. Korupcijas novēršanas un apkarošanas birojs. "Vadošo valsts pārvaldes iestāžu, to padotības iestāžu un pašvaldību ētikas kodeksu kvalitātes analīze". Rīga, 2012. Skatīt:

<https://www.knab.gov.lv/upload/free/etikas_kodeksu_kvalitates_analize_2012.pdf> [↑](#footnote-ref-5)
6. Baltic Institute for Social Sciences. "Pētījums par valsts pārvaldes lomu un attīstību nākotnē". Rīga, 2015. [↑](#footnote-ref-6)
7. Code of Ethics for Officials. Skatīt: <https://www.rahandusministeerium.ee/en/personnel-policy-state> [↑](#footnote-ref-7)
8. Committee on Standards in Public Life. The Seven Principles of Public Life, <https://www.gov.uk/government/publications/the-7-principles-of-public-life> [↑](#footnote-ref-8)
9. Eiropas Uzvedības kodekss (*European Code of Conduct*) iekļauts Main features of an Ethics Framework for the Public sector, 2004. Skatīt: [http://www.eupan.eu/en/documents/show/&tid=48](http://www.eupan.eu/en/documents/show/%26tid%3D48) [↑](#footnote-ref-9)
10. C(2017)5 Recommendation of the OECD Council on Public Integrity. OECD, 2017. Skatīt: <https://acts.oecd.org> [↑](#footnote-ref-10)
11. Baltic Institute for Social Sciences. "Pētījums par valsts pārvaldes lomu un attīstību nākotnē". Rīga, 2015, 24. lpp. [↑](#footnote-ref-11)
12. KNAB. Interešu konflikta novēršana. Vadlīnijas civildienesta ierēdņiem. Rīga, 2008. Skatīt: <https://www.knab.gov.lv/upload/free/civildienesta_ieredni.pdf> [↑](#footnote-ref-12)
13. Turpat. [↑](#footnote-ref-13)
14. OECD. Guidelines for Managing Conflict of Interest in the Public Service. Paris, 2003. Skatīt: <http://www.oecd.org/governance/ethics/2957360.pdf> [↑](#footnote-ref-14)
15. Baltic Institute for Social Sciences. Pētījums par valsts pārvaldes lomu un attīstību nākotnē. Rīga, 2015. [↑](#footnote-ref-15)
16. Valsts kanceleja. "Kompetenču vārdnīca". Rīga, 2011. Skatīt:

<https://nevis.mk.gov.lv/Uploads/CompetenceDictionary.6310fce38bd842a3b5a769030b30042a.pdf> [↑](#footnote-ref-16)
17. OECD. Trust and Public Policy: How Better Governance Can Help Rebuild Public Trust. OECD. 2017. European Research Centre for Anti-Corruption and State-Building, Hertie School of Governance. "Public integrity and Trust in Europe". 2015. [↑](#footnote-ref-17)
18. Special Eurobarometer 461. Designing Europe's Future: Trust in institutions. April 2017. [↑](#footnote-ref-18)
19. Standard Eurobarometer 88. Public Opinion in the EU. Autumn 2017. [↑](#footnote-ref-19)
20. SKDS. "Valsts pārvaldes klientu apmierinātības pētījums". 2015., 2016., 2017.

Skatīt: <http://petijumi.mk.gov.lv> [↑](#footnote-ref-20)
21. "DNB Latvijas barometrs". Skatīt: <https://www.dnb.lv/sites/default/files/docs/preses_relizes/dnb-latvijas-barometrs-petijums-nr65.pdf> [↑](#footnote-ref-21)
22. MK 2017. gada 17. oktobra noteikumu Nr. 630 "Noteikumi par iekšējās kontroles sistēmas pamatprasībām korupcijas un interešu konflikta riska novēršanai publiskas personas institūcijā" 7.4. apakšpunkta izpratnē. [↑](#footnote-ref-22)
23. Likuma "Par interešu konflikta novēršanu valsts amatpersonu darbībā" 22. panta pirmā daļa. [↑](#footnote-ref-23)